**Marguerite Abouet** (fødd i 1971) er ein fransk-ivoriansk teikneserieskapar. Ho er best kjend for den grafiske romanserien *Aya*.

Liv
---

Abouet blei fødd i 1971 i Abidjan, hovudstaden i Elfenbeinskysten, og voks opp i Yopougon. Då ho var 12 år flytta ho og bror hennar til Frankrike, der dei budde hjå grandonkelen sin. Som vaksen busette ho seg i Romainville, ein forstad til Paris, og seinare i Noisy-le-Sec.

Abouet verka som juridisk assistent fram til ho bestemte seg for å satsa på skrivinga på fulltid.

*Aya*
-----

Den grafiske romanen *Aya* var det første verket til Abouet, illustrert av ektemannen Clément Oubrerie, som heller ikkje hadde laga slike verk før. Abouet var inspirert av Marjane Satrapi sitt verk *Persepolis*, ein grafisk roman om ein oppvekst i Iran. Ho hadde også eit ønske om å syna fram ei afrikansk forteljing som ikkje berre fokuserte på krig og svolt, slik det var vanleg i media. Personane hennar frå Elfenbeinskysten går til skule og arbeid, planlegg framtida og har problem heime, nett som folk andre stader i verda. 
Abouet bygde på miljøet og personar ho kjende til då ho voks opp, men elles er ikkje forteljinga sjølvbiografisk.

*Aya* blei ein suksess, særleg for ein debutforfattar. Det første bandet vann førsteprisen for første teikneserie ved den internasjonale teikneseriefestivalen i Angoulême i 2006. Det blei seld i over 200 000 eksemplar i Frankrike. Det kanadiske forlaget Drawn and Quarterly distribuerte ei engelsk utgåve i USA. Dei trykte over 10 000 eksemplar, eit betydeleg tal for ein debutserie i USA. Abouet overtalte også dei franske forleggjarane sine til å selja billigare versjonar med mjuke permar i Elfenbeinskysten. Mellom 2005 og 2010 kom det ut seks band i serien.

I 2011 byrja Abouet og Oubrerie laga ein animasjonsfilm av forteljinga. Han kom ut i 2013, og blei nominert til César-prisen for beste animasjonsfilm året etter.

Marguerite Abouet har vore stemmeskodespelar ved ulike høve. I 2011 gav ho røyst til l'Africaine ('den afrikanske kvinna') i animasjonsfilmen *Le Chat du Rabbin* av Joann Sfar og Antoine Delesvaux, ein adaptasjon av teikneserien av same namn. I 2013 gav ho røyst til Fanta og mère Mamadou i filmen *Aya de Yopougon* basert på sin eigen serie.

Verk
----

* Med Clément Oubrerie som teiknar: serien *Aya de Yopougon*, Gallimard: seks band mellom 2005 og 2010.
* Med Mathieu Sapin som teiknar: serien *Akissi*, Gallimard: sju band mellom 2010 og 2016, serien ikkje avslutta.
* Med Agnès Maupré: *Délices d'Afrique* (kokebok), Alternatives 2012 ISBN 978-2862277424.
* Med Singeon: serien *Bienvenue*, Bayou Gallimard : band 1, 2 og 3 i 2010, 2012 og 2014 ISBN 978-2070626410
* Med Catherine Blancard-Parmentier som teiknar: *Essi dans la forêt des monstres*, Wakatoon 2017 ISBN 978-2375280041
* Med Donatien Mary: *Commissaire Kouamé, un si joli jardin*, Gallimard Bande dessinée, 2017 ISBN 9782075076920

Kjelder
-------

1. 1 2  Marguerite Abouet & Clément Oubrerie Biography at Drawn and Quarterly.
2. ↑
3. 1 2 3  Zuarino, John, "An Interview with Marguerite Abouet" Arkivert 2020-02-20 ved Wayback Machine. *Bookslut* website (May 2007).
4. ↑  Ajayi, Angela. "Drawing on the Universal in Africa: An Interview with Marguerite Abouet", *Wild River Review* website.
5. ↑  Review of *Aya*[*daud lenkje*]. Ilyuhen
6. ↑  Deppey, Dirk (19. mars 2007). «Review of *Aya*». *The Comics Journal*.
7. 1 2 3 4  Berretta, Davide (5. september 2008). «The Cartoon Heart of Africa». *The Wall Street Journal*.
8. ↑  "Aya of Yop City (2013)", IMDb.
9. 1 2  «Marguerite Abouet». *Internet Movie Database*. Henta 8. september 2013.

---

* *Denne artikkelen bygger på «Marguerite Abouet» frå Wikipedia på engelsk, og «Marguerite Abouet» frå Wikipedia på fransk den 8. mars 2019.*


|  |  |
| --- | --- |
| Autoritetsdata | 
* WorldCat
* BIBSYS
* VIAF
* GND
* LCCN
* ISNI
* BNF
* BNF (data)
* SUDOC
* BNE

 |